Lievä petos

Vantaa, Liesitori, 30.6.2018 klo 16:20

Vantaalaisessa myymälässä ulkomaalainen keski-ikäinen nainen yritti lunastaa kassalla muutaman kymmenen euron summaa tölkkien palautuskuitilla. Koska kaupassa oli tapahtunut aikaisemmin väärinkäytöksiä palautuksiin liittyen, henkilökunta päätti tarkistaa kyseiset palautetut tölkit. Tällöin selvisi, että niihin oli väärennetty suomalaiset viivakoodit ja poliisi kutsuttiin selvittämään asiaa. Poliisi sakotti huijausta yrittänyttä naista lievästä petoksesta.

Liikenneturvallisuuden vaarantaminen

Vantaa, Läntinen valkoisenlähteentie, 30.6.2018 klo 18:30

Vantaan Tikkurilassa tapahtui liikenneonnettomuus, jossa mopoauton kyydissä ollut matkustaja loukkaantui lievästi. Onnettomuus tapahtui, kun edelle ajanut henkilöauto joutui pysähtymään edessä olleen liikenne-esteen takia ja takana tullutta mopoautoa kuljettanut nuori mies ei huomannut tätä ajoissa vaan törmäsi kuljettamallaan ajoneuvolla auton perään. Mopoauton kyydissä ollut nuori nainen ei käyttänyt turvavyötä ja löi päänsä tuulilasiin. Mopoautoa kuljettanut nuori oli järkyttynyt tilanteesta ja sekä hänet että kyydissä ollut matkustaja vietiin sairaalaan tarkistuttamaan vammansa. Alustavien tietojen mukaan matkustajan vammat olivat lieviä. Mopoauton kuljettajaa epäillään liikenneturvallisuuden vaarantamisesta.

Lievä vahingonteko

Vantaa, Väritehtaankatu, 30.6.2018 klo 22:00

Vantaalla Tikkurilassa ohiajava liikenne joutui kananmunapommituksen kohteeksi lauantaina illalla. Kadun varressa sijaitsevasta talosta oli heitetty useita kananmunia kohti sekä ohi ajaneita mopoilijoita että yhtä henkilöautoa, joka sai useita osumia kylkeensä. Henkilöautoa kuljettanut nuori mies pysäytti ajoneuvonsa ja soitti paikalle poliisit.

Mies osoitti partiolle asunnon, josta kananmunia oli heitelty. Asunnosta löytyi yksi henkilö, keski-ikäinen mies, joka väitti olleensa nukkumassa ja kiisti tietävänsä asiasta mitään. Hän ei ollut halukas korvaamaan auton pesettämisestä aiheutuvia kuluja. Asunnon oleskelutilan ruokapöydällä oli avoin, osittain tyhjä munakenno. Asiaa tutkitaan lievänä vahingontekona.

Rattijuopumus, huumausaineen käyttörikos

Vantaa, Sotungintie, 30.6.2018 klo 21:30

Poliisipartio pysäytti tarkistusta varten henkilöauton, jossa oli kuljettajan lisäksi useita nuoria miehiä. Auto haisi voimakkaasti kannabikselle ja kuljettaja kertoi käyttäneensä sitä edellisenä päivänä. Myös kaikki autossa olleet matkustajat päättivät tunnustaa käyttäneensä kannabista joskus aikaisemmin. Kuljettaja vietiin verikokeisiin sen seikan selvittämiseksi, onko hän ajanut autolla huumausaineiden vaikutuksen alaisena. Häntä epäillään rattijuopumuksesta ja huumausaineen käyttörikoksesta.

Törkeä rattijuopumus

Porvoo, Treksiläntie 1, 1.7.2018 klo 4:20

Keski-ikäinen mies on ajanut omistamallaan henkilöautolla moottoritiellä päihtyneenä kansalaisen seuratessa ja ilmoittaessa epävarmasta ajosta. Poliisipartio sai henkilöauton pysäytettyä sen tullessa pois moottoritieltä. Kuljettajalle suoritettiin puhalluskoe seulonta-alkometrillä, mistä tulos oli 1,25 promillea. Tämän jälkeen hänet otettiin kiinni epäiltynä törkeään rattijuopumukseen ja kuljetettiin Porvoon poliisiasemalle. Lisäksi kuljettaja määrättiin heti väliaikaiseen ajokieltoon.

Törkeä rattijuopumus, ajoneuvorikkomus

Porvoo, Läntinen Mannerheiminväylä, 1.7.2018 klo 1:45

Keski-ikäinen mies on ajanut päihtyneenä henkilöautoa. Poliisipartio oli saanut kyseisestä autosta ilmoituksen keskustan alueelta ja poliisipartio tavoitti sen keskustan ulkopuolelta. Kuljettajalle suoritettiin puhalluskoe seulonta-alkometrillä ja tulokseksi saatiin 0,94 milligrammaa alkoholia litrassa uloshengitysilmaa. Kuljettaja määrättiin heti väliaikaiseen ajokieltoon ja hänet kuljetettiin Porvoon poliisiasemalle tarkkuusalkometrikokeeseen. Rikoksessa käytetty auto oli käyttökiellossa määräaikaiskatsastamattomuuden vuoksi.